
ABSTRACT 


The roots of Aloe arborescens show a considerable increase in diameter after the com- 
pletion of primary growth. This increase in diameter is largely the result of overall cell 
division followed by cell enlargement in the parenchymatous ground tissue, particularly 
that of the central cylinder. Except for the periderm, no cambial layer nor a radial arrange- 
ment of secondary cells could be observed in any part of the root. 

Secondary vascular tissues (usually grouped together in bundles) differentiate scattered 
within the stele. These bundles are imbedded in a sclerenchymatous tissue. 

This type of secondary activity may be termed “diffuse secondary growth”. 


INLEIDING 
Die ontwikkeling van periderm by Aloe arborescens is bespreek in `n vorige 
publikasie (Pienaar, 1968, C). In die huidige ondersoek word dus slegs verwys 
na die moontlike sekondére weefselontwikkeling wat plaasvind in die res van 
die wortel. 


* Deel van `n verkorte weergawe van `n proefskrif goedgekeur vir die graad van Doktor in 
die Natuurwetenskappe aan die Universiteit van Stellenbosch, September 1965. 
+ Aanvaar vir publikasie 3 October 1968. 

In die huidige ondersoek is vasgestel dat sommige van die wortels van Aloe 
arborescens, aan die einde van primêre ontwikkeling, 'n deursnee van sowat 
0-5 cm bereik. Ouer dele van dieselfde wortels bereik egter `n deursnee van 
sowat | tot 2 cm naby die wortelbasis. Hieruit is afgelei dat, behalwe vir `n 
peridermlaag, die wortels na voltooiing van primêre ontwikkeling moontlik 
toeneem in dikte deur sekondêre weefselontwikkeling. 

Lindinger (1906) vind dat die meristeem wat verantwoordelik is vir die 
diktegroei in wortels van Dracaena-soorte, sy oorsprong het in die skors. `n 
Soortgelyke meristeem kon hy nie vasstel in die wortels van ,,baie ou eksem- 
plare” van Aloe arborescens, A. plicatilis en A. succotrina nie. 

Lindinger (1909) het vasgestel dat die wortels van Aloe dichotoma nie toe- 
neem in dikte as gevolg van die aktiwiteit van `n spesiale sekondêre meristeem 
nie, maar wel deur `n vermeerdering in die aantal skorslae, gevolg deur `n toe- 
name in grootte van die individuele selle. Hy skryf verder dat dit waarskynlik 
die geval is by al die Aloineae. 

In verband met sekondêre diktegroei by die wortels van die Liliaceae, is 
reeds baie navorsing gedoen met Dracaena-soorte (vgl. Scott en Brebner, 1893; 
De Silva, 1936; Cheadle, 1937; Joshi, 1939). Uit die resultate van hierdie na- 
vorsers blyk dit dat sekondêre ontwikkeling eerstens toegeskryf word aan die 
aktiwiteit van die perisikel wat `n kambium vorm. Dit word gevolg deur ’n 
kambiumlaag wat ontstaan in die binneskors. Cheadle wys daarop dat die 
sekondêre weefsels radiaal gerangskik is as gevolg van die periklinale verdelings 
in bogenoemde twee meristematiese streke. 


MATERIAAL EN METODES 
Sien Pienaar (1968 a, p. 38-39 en 1968 b, p. 92-93). 


ONDERSOEK 
Die anatomie van die wortel van Aloe arborescens aan die einde van primére 
ontwikkeling (jong wortel) an daarna (ou wortel). 
Die jong wortels het `n deursnee van sowat 0:5 cm terwyl ouer wortels `n 
deursnee van sowat 1—2 cm bereik naby die wortel-basis. 


Epidermis 

Een laag epidermisselle is aanwesig by die jong wortel. Hierdie selle besit 
`n protoplasmatiese inhoud en die buitewande is effens verdik en verkurk (vgl. 
Pienaar, 1968 c, fig. 5). In die ou wortel vergaan die epidermis en die eksodermis 
en `n aantal kurklae vorm die beskermende mantel van die wortel. 


Skors 


In die jong wortel differensieer die buitenste laag skorsselle as `n eksodermis 
wat bestaan uit twee soorte selle, nl. sommige wat dunwandig en sonder proto- 

plasmatiese inhoud is en ander met `n protoplasmatiese inhoud en waarvan 
die buitenste tangensiale wande sterk verdik en effens verkurk is. Laasgenoemde 
is die deurlaatselle. In die ou wortel het die eksodermis vergaan. 

Die res van die skors bestaan uit `n hele aantal lae parenchiemselle met `n 
protoplasmatiese inhoud en intersellulêre ruimtes. Sommige van die selle is 
dikwandig, verhout en besit talryke eenvoudige stippels (fig. 1). In die ou wortel 
vorm die dikwandige verhoute parenchiemselle `n meganiese mantel om die 
endodermis. Hierdie mantel is `n hele paar sellae breed (fig. 2), en die selle 
besit talryke eenvoudige, vertakte en onvertakte stippels. In die skors van die 
ou wortel is ook talryke kleiner selle tussen die groter selle waargeneem. Dit 
mag moontlik daarop dui dat sommige van die skorsselle verdeel het nadat 
primêre groei voltooi was, of hulle mag naby die ente waar die selle effens 
nouer is, gesny wees. Sommige van hierdie klein selle is dikwandig en verhout. 

Aan die binnekant word die skors afgesluit deur die endodermis wat een 
sellaag breed is en uit twee soorte selle bestaan. Teenoor die xileemgroepe is 
die selle dunwandig, behalwe vir hul bande van Caspary in die radiale wande. 


p a 
-——— 
0.05 mm 
Fig. 1. Aloe arborescens. R.L.S. van `n gedeelte van die buiteskors en die kurklae van `n 


ou wortel: k, kurklae; sk, dunwandige skorssel; v, verhoute parenchiemsel van die skors. 
Let op die talryke eenvoudige stippels in die verhoute parenchiemselle. 

Fig. 2. Aloe arborescens. D.S. van `n gedeelte van die sentrale silinder en die binneskors 

van `n ou wortel: en, endodermis met dun- en dikwandige selle; f, floéem; mx, metaxileem- 

vat; pe, perisikel; px, protoxileem-elemente; sk, parenchimatiese skors; v, dikwandige, 

verhoute parenchiemselle van die binneskors; vm, dikwandige, verhoute parenchiemselle 

in die grondweefsel van die stele; x, xileemvat, tussen die sklerenchimatiese grondweefsel, 
wat waarskynlik na voltooiing van primêre groei ontstaan het. 


Die ander endodermisselle besit effens verdikte en verhoute binneste tangensiale 
wande in die jong wortel, terwyl hulle meesal in die tersiëre toestand is in die 
ou wortel. Beide dun- en dikwandige endodermisselle mag nog `n protoplas- 
matiese inhoud besit. 


Sentrale silinder 

Die perisikel is een sellaag breed. Die selle besit `n protoplasmatiese inhoud 
en is dunwandig, behalwe in die ou wortel waar plek-plek die wande van die 
selle reg voor die xileempole verdik en verhout is. Hierdie wande besit een- 
voudige stippels. 

Die aantal primêre xileemgroepe wissel tussen sowat 30—40 in die jong 
wortel en tussen sowat 45—50 in die ou wortel. Die metaxileemvate word 

begrens deur dun- en dikwandige parenchiemselle in die jong wortel en deur 
`n aaneengeslote mantel van dikwandige verhoute vesels en parenchiemselle 
in die ou wortel (fig. 2). Elke floéemgroep bestaan uit 3—5 dunwandige sifvate 
en enkele begeleidende selle. Die sifvate is oënskynlik sonder `n protoplasmatiese 
inhoud. 

Die sentrale gedeelte van die jong wortel bestaan uit dunwandige paren- 
chiemselle met `n protoplasmatiese inhoud en intersellulêre ruimtes. Aan die 
omtrek van die sentrale gedeelte mag sommige selle effens dikwandig en ver- 
hout wees. 

Die sentrale gedeelte van die ou wortel is baie groot en die grondweefsel 
bestaan hoofsaaklik uit dikwandige, verhoute parenchiemselle met `n proto- 
plasmatiese inhoud en talryke eenvoudige stippels. Daar is baie meer sellae 
as in die jong wortel. Intersellulêre ruimtes kom voor. Hier en daar is ook 
dunwandige parenchiemselle en dikwandige, verhoute vesels waargeneem. 
Net soos in die skors kom in hierdie grondweefsel ook verspreide klein selle 
tussen die groter selle voor (fig. 3). Dit dui daarop dat selverdelings waar- 
skynlik nog plaasgevind het nadat primêre groei voltooi was. Fig. 4 illustreer 


Fig. 3. Aloe arborescens. D.S. van `n gedeelte van die sentrale silinder in `n ou wortel: 
d, `n sel van die grondweefsel wat klaar verdeel het—een van die dogterselle is baie klein; 
f, floéemgroep; v, dikwandige, verhoute parenchiemsel; x, xileemvat in `n xileemgroep. 
Klein selletjies kom oral tussen die groter selle van die grondweefsel voor. Die vaatweef- 
selgroep (bikollaterale vaatbundel) het ontwikkel nadat primêre ontwikkeling voltooi was. 

Fig. 4. Aloe arborescens. D.S. van `n gedeelte van die grondweefsel in die sentrale gedeelte 

van `n ou wortel: is, intersellulêre ruimte; ks, klein sel; w, dun, onverhoute wand tussen 

twee pasgevormde dogterselle. Let op die protoplasmatiese inhoud van sommige van die 
selle en die talryke eenvoudige stippels in die verdikte, verhoute wande. 


onder meer `n sel wat net klaar verdeel het. Die wand tussen die twee dogter- 
selle is dun en nie verhout nie, terwyl die ander wande verdik en verhout is. 
Sulke selpare is dikwels waargeneem. 

Alleenstaande of groepies xileemvate (hoofsaaklik stippelvate) is waarge- 
neem in die sentrale gedeelte van die wortel (fig. 2). Floëemgroepies, bestaande 
uit dunwandige sifvate en begeleidende selle, kom ook verspreid in die grond- 
weefsel voor. Soms lê die floëem- en xileemgroepies saam in `n bundel (fig. 3 
—n bikollaterale bundel). Die vaatweefselgroepies word begrens deur dun- en 
dikwandige parenchiemselle en dikwandige vesels. 

Die selle van die sentrale gedeelte van die wortels is nêrens radiaal ge- 
rangskik nie. 


BESPREKING 

Die aansienlike deursnee van die ou bywortels van Aloe arborescens en die 
groot mate van verhouting wat by sommige van die weefsels voorkom, dui 
daarop dat verdere weefselontwikkeling plaasgevind het nadat primêre groei 
voltooi was. Die groot toename in die deursnee van die wortels kan nie net 
toegeskryf word aan die ontwikkeling van die periderm of aan selvergroting 
nie. Die felleem word maar sowat 12 sellae breed en baie min fellodermlae 
word gevorm. 

Die skors- en sentrale gedeeltes van die ou wortel bestaan uit baie meer 
sellae as dié van jonger dele van dieselfde wortel. Die groottes van meeste van 
die selle in hierdie twee gedeeltes is in die ou en die jong wortel min of meer 
dieselfde. Die toename in deursnee van die ouer dele van die wortel mag dus 
moontlik toegeskryf word aan `n vermeerdering in die aantal sellae van die 
skors- en sentrale gedeeltes, nadat primêre groei voltooi was. Hierdie toename 
in die aantal sellae vind waarskynlik plaas deur indiwiduele verdelings van die 
parenchiemselle en nie deur die aktiwiteit van `n bepaalde sekondêre meristeem 
nie. `n Kambiumlaag, behalwe by die periderm, is nie waargeneem nie. In 
teenstelling met wat reeds gevind is by Dracaena-soorte, bly die perisikel by 
Aloe arborescens bv. net een sellaag breed in die ou wortel. Behalwe by die 
periderm is daar nêrens `n radiale rangskikking van selle waargeneem nie. 

In hierdie verband wil skrywer graag verwys na die bevindings van Tom- 
linson (1961) in verband met sekondêre diktegroei in die stingels van die Pal- 
mae. Hy skryf op p. 20 onder meer: “'... several workers...found that 
secondary growth was not due to meristematic activity in a restricted region 
of the stem as in the cambium of dicotyledons, but was the result of overall 
cell-division and cell-enlargement in the parenchymatous ground tissues, 
particularly those of the central cylinder, together with the enlargement of the 
fibres of the vascular bundle sheaths... This type of secondary activity in 
palm-stems may be termed diffuse secondary growth.” 

Meeste van die selle in die ou wortel is baie verhout. Saam met die ont- 
wikkeling van die periderm is die wortel dus struktureel goed aangepas vir ’n 
lang lewensduur. 

Net soos in die geval van Aloe dichotoma (Lindinger, 1909) neem die wortels 
by Aloe arborescens aan die einde van primére ontwikkeling toe in dikte as 
gevolg van die verdeling van sommige parenchiemselle in die skors- en sentrale 
gedeeltes, en die daaropvolgende toename in grootte van die dogterselle. Dit 
stem dus hoofsaaklik ooreen met die “diffuse secondary growth” wat Tomlinson 
(1961) gevind het by die stingels van die Palmae. 


OPSOMMING 


1. Die wortels van Aloe arborescens neem toe in dikte nadat primére groei 
voltooi is. 


2. Behalwe by die periderm is geen kambiumlaag in die wortels waargeneem 
nie. Die periderm is ook die enigste weefsel waarvan die selle radiaal gerang- 
skik is. 

3. Die skors- en die sentrale gedeeltes word wyer as gevolg van `n toename in 
die aantal sellae deur verspreide selverdelings in hierdie streke, gevolg deur 
`n vergroting van die dogterselle. 

TABEL WAARIN DIE SOORTE MET MEKAAR VERGELYK WORD TEN OPSIGTE VAN BELANGRIKE 
ANATOMIESE KENMERKE 


Dik- 

Eksodermis selle Endodermis |Perisikel | Murg selinslui- 
in die tinge 


Soorte gerangskik 
onder hulle sub- 
families en tribusse 


Bywortels 
Eenjarig[E] of MeerjariglM] 
Velamen 
Periderm 
Komplementêre selle 


Een sellaag breed 
Meer sellae breed 
Selle deurgaans effens 
verdik en verkurk 
Deurlaatselle 
[of klein selle] 
Deurlaatselle 
dunwandig 
Deurlaatselle 
dikwandig 
Versprei 
Mantel om die 
endodermis 
Primêr en/of 
sekondêr 

sellaag breed 
Meer 

Parenchimaties 
Met xileem 
Slym 
Tannien 
Sekreet [onbekend] 

4. Die wortel neem dus sekondêr toe in dikte hoofsaaklik as gevolg van die 
wyerwordende skors- en sentrale gedeeltes. 

5. Hierdie soort sekondêre diktegroei mag moontlik na verwys word as 
„diffuse sekondêre groei”. 

